અઢી ઇંચના ફીલ્ડ્ઝ મેડલ ઉપર 14 કેરેટ ગોલ્ડનો વરખ હોય છે. ગયા બુધવારે બીજા ત્રણ ગણિતવિદોને પણ તે ચંદ્રક એનાયત થયેલો. તેમાં સૌથી નાની વયના છે યુનિવર્સિટી ઓફ બોન્નના પ્રોફેસર પીટર શોલ્ઝ, ઉ.વ. 30; સ્વિસ ફેડરલ ઇન્સ્ટિટ્યૂટના પ્રોફેસર ફિગાલી આલેસિયો ઉ.વ. 34; અને સૌથી મોટી વયના છે યુનિવર્સિટી ઓફ કેમ્બ્રિજના પ્રોફેસર ચોસર બિરકાર, ઉ. વ. 40. પ્રોફેસર બિરકારે પોતાનો ચંદ્રક, સેલફોન વગેરે એક બ્રીફ કેસમાં મૂકેલાં અને બ્રીફ કેસ પોતાના ટેબલ ઉપર મૂકી રાખેલું. રિયો દ હાનેરિયોમાં ગુનાખોરી, ચીલઝપટ ને ખિસ્સાકાતરુ વગેરે એવા ફૂલેલા ને ફાલેલા છે કે પ્રોફેસર બિરકાર હજી ‘થેંક્યુ’ બોલે ત્યાં તો બ્રીફ કેસ ગાયબ! તરત સિક્યુરિટી ને પુલિસ વગેરેએ ધમાલ કરીને બ્રીફ કસે તો શોધી કાઢ્યું પણ અંદરથી મુદ્દામાલ ગતિશીલ પદાર્થની જેમ ઊડી ગયેલો. હવે તે સમારંભની વીડિયોની એક એક ફ્રેમની જાંચ થઈ રહેલ છે.